ชวนอุดหนุนของดีจากเกษตรกรตัวจริง ในงานโอทอปไทย สู้ภัยโควิด-19 ที่เมืองทองธานี จังหวัดนนทบุรี
นายนวนิตย์ พลเคน รองอธิบดีกรมส่งเสริมการเกษตร กล่าวว่า กรมส่งเสริมการเกษตรในฐานะฝ่ายเลขานุการคณะกรรมการส่งเสริมวิสาหกิจชุมชนมีภารกิจในการส่งเสริมและพัฒนาเกษตรกร ครอบครัวเกษตรกร องค์กรเกษตรกรและวิสาหกิจชุมชน รวมทั้งดำเนินการตามกฎหมายว่าด้วยการส่งเสริมวิสาหกิจชุมชนและกฎหมายอื่นที่เกี่ยวข้อง และเพื่อเป็นการส่งเสริมอาชีพให้กับกลุ่มวิสาหกิจชุมชน กรมส่งเสริมการเกษตร จึงร่วมนำทัพสินค้าเกษตรคุณภาพดีของทุกภูมิภาคทั่วประเทศจากเกษตรกรตัวจริง ร่วมจำหน่ายในงาน“โอทอป ไทย สู้ภัยโควิด-19” ซึ่งจัดขึ้นระหว่างวันที่ 18 – 26 ธันวาคมนี้ ที่อาคารชาเลนเจอร์ฮอลล์ 1-3 ศูนย์แสดงสินค้าและการประชุมอิมแพ็ค เมืองทองธานี จังหวัดนนทบุรี ภายในงานมีสินค้าหลากหลายจากทั่วประเทศ มาจัดแสดงและจําหน่ายกว่า 2,000 ร้านค้า และสามารถจัดเป็นของขวัญของฝากช่วงเทศกาลปีใหม่เพื่อส่งมอบความสุขให้แก่กัน ซึ่งมีความสุขใจทั้งผู้ผลิตผู้ให้ผู้ที่ได้รับมอบของขวัญกระจาย รายได้สู่ท้องถิ่น ส่งเสริมเศรษฐกิจชุมชนฐานรากให้มีความเข้มแข็งตามนโยบายของรัฐบาลและช่วยบรรเทาผลกระทบของผู้ผลิตจากวิกฤติการแพร่ระบาดของเชื้อไวรัสโควิด-19 สำหรับสินค้าของวิสาหกิจชุมชนและกลุ่มแม่บ้านเกษตรกร ที่กรมส่งเสริมการเกษตร กระทรวงเกษตรและสหกรณ์นำมาร่วมจำหน่ายภายในงาน จะอยู่ในโซนใกล้กับเวที (แถว A - N) โดยมีสินค้าหลากหลายประเภท ได้แก่ ผักผลไม้ อาหาร ผลิตภัณฑ์เกษตรแปรรูป สมุนไพร งานจักสานหัตถกรรมตกแต่งบ้าน ผ้าและเครื่องแต่งกาย กรมส่งเสริมการเกษตร ขอเชิญชวนพี่น้องประชาชนทุกท่าน ร่วมสนับสนุนสินค้าวิสาหกิจชุมชนในงานโอทอปไทย สู้ภัยโควิด-19” พร้อมพบกับความหลากหลายของสินค้าที่คัดสรรจากทั่วทุกภูมิภาคของไทยมาให้ ชม ชิม ช้อป กันอย่างเพลิดเพลิน เพื่อเป็นกําลังใจให้ผู้ประกอบการชุมชนในการก้าว ผ่านวิกฤติโควิด-19 และช่วยให้ส่งเสริมเศรษฐกิจของประเทศไปด้วยกัน